Cuneiform Tablet ICK 1 184
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma im-dí-DINGIR ù a-šùr-ṣú-lu-li a-na e-nu-be-lim qí-bi-ma ki-ma ta-tal-ku wa-ar-ki-kà-ma DUG-ṣí-lá-a-šùr a-ṣé-er a-mur-DINGIR a-na KÙ.GI ša ḫa-bu-lá-ku-ni ša-áš-qú-lim ù ba-áb-tí-kà ni-iš-pur-ma DUG-ṣí-lá-a-šur a-mur-DINGIR iṣ-ba-at-ma um-ma šu-ut-ma KÙ.GI ša ḫa-bu-lá-tí-ni šu-qúl um-ma a-mur-DINGIR-ma en-nu-be-lúm ša-bu ší-bi-kà kur-ub-IŠTAR DUMU a-na-lí ù a-šùr-DUG DUMU e-nu-ma-nim a-na ba-áb i-lim ú-šé-ri-id-ma ṭup-pá-am ša KÙ.BABBAR ḫa-bu-lá-ku-ni i-dí-nu-šum ša KÙ.GI iš-e-šu ú-lá i-dí-nu-šum i-na wa-ar-ki-tim DUG-ṣí-lá-a-šùr is-ni-iq-šu-ma um-ma šu-ut-ma al-kam ma-a i-na bu-ru-uš-ḫa-dum lá-dí-na-kum ú-ul a-na-kam-ma ITU.1.KAM iš-té-en₆ qá-i-e-ma lá-dí-na-kum ṭup-pu-šu ša DUG-ṣí-lá-a-šùr i-li-kam i-na {d}UTU-ši ṭup-pá-am nu-lá-pì-ta-ku-ni té-er-tí-ni a-ṣé-er a-mur-DINGIR ù DUG-ṣí-lá-a-šur i-ta-lá-ak um-ma né-nu-ma lu KÙ.GI lu KÙ.BABBAR ma-lá i li-bi-kà e-nu-be-lúm i-šu-ú a-ma-kam a-na DUG-ṣí-lá-a-šur šu-qúl-ma li-it-be-a-ma li-tal-kam a-na-kam KÙ.BABBAR-áp-šu-ma lá i-kà-ṣa-ad ki-ma DUG-ṣí-lá-a-šùr e-ru-ba-ni a-na-kam ba-áb-tám ma-lá té-zi-bu KÙ.BABBAR-áp-kà 1 GÍN nu-za-kà-ma DUG-ṣí-lá-a-šur u₄-ma-kál i kà-ni-iš lá i-sà-ḫu-ur iš-tí pá-ni-im-ma ni-ṭá-ra-da-šu a ma-lá i-na ṭup-pì-kà taš-pu-ra-ni um-ma a-ta-ma ša ma-aḫ-ri-a im-dí-DINGIR qá-tí i-dí-ú a qá-tí-šu-ma lu-ṭá-ḫi i té-er-tí-kà um-ma a-ta-ma iš-tù a-tal-ku a-na im-dí-DINGIR qí-bi₄-a-ma lu TÚG.ḪI.A iš-tap-ku lu KÙ.BABBAR iš-tap-ku šu-mì li-il₅-pu-ut-ma <big_gap> lu TÚG.ḪI.A i-dí-i lu KÙ.BABBAR iš-tí URUDU i-na KÙ.BABBAR-pí-kà ni-da-šu-ma šu-um-kà ni-lá-pá-at iš-tù ta-tal-ku ṭup-pu É kà-ri-im a-dí-ni lá i-ba-al-ki-it ma-lá KÙ.BABBAR a-na im-dí-DINGIR ni-du-nu ù šu-um-kà ni-lá-pu-tù té-er-tí-ni i-lá-kà-kum